സത്യസന്ധമായ പരാതികളുമായി വേണം കമ്മീഷനു മുന്നിലെത്താന്: വനിതാ കമ്മീഷന് ആലപ്പുഴ: സത്യസന്ധമായ പരാതികളുമായി വേണം വനിതാ കമ്മീഷനു മുന്നിലെത്താനെന്ന് വനിതാ കമ്മീഷന്. ജില്ലയില് കഴിഞ്ഞ രണ്ടു ദിവസങ്ങളിലായി നടന്ന വനിതാ കമ്മീഷന് അദാലത്തിലായിരുന്നു നിര്ദേശം. പരാതിക്കു മറുപരാതിയുമായി ധാരാളം പേര് കമ്മീഷനു മുന്നില് എത്തുന്നുണ്ട്. ഇത് ആശാസ്യകരമായ കാര്യമല്ല. പല പരാതികളും സത്യമല്ല. ഇത്തരം പരാതികളിലെ സത്യാവസ്ഥ പരിശോധിക്കാന് പോലീസിനു പ്രത്യേകം നിര്ദേശം നല്കിയിട്ടുണ്ട്. ഇത്തരത്തിലുള്ള പരാതികള് കമ്മീഷനു മുന്നിലെത്തുന്നത് യഥാര്ഥ പരാതിക്കാര്ക്കു ലഭിക്കേണ്ട നീതി വൈകിപ്പിക്കും. ഇത്തരം പരാതികള് കമ്മീഷനു മുന്നില് എത്തുമ്ബോള് മാത്രമാണ് തിരിച്ചറിയപ്പെടുന്നത്. ഈ പ്രവണത അവസാനിപ്പിക്കണമെന്നും കമ്മീഷന് അംഗം ഷാഹിദ കമാല് പറഞ്ഞു. ജോലി സ്ഥലത്തെ ബുദ്ധിമുട്ടുകള്, ഉദ്യോഗസ്ഥര് തമ്മിലുള്ള പരാതി, ജനപ്രതിനിധികളുമായുള്ള പ്രശ്നം തുടങ്ങിയ പരാതികളാണ് പ്രധാനമായും പരിഗണിച്ചത്. രണ്ടു ദിവസങ്ങളിലായി ജില്ലാ പഞ്ചായത്ത് ഹാളില് നടന്ന അദാലത്തില് 150 പരാതികള് പരിഗണിച്ചു. 48 പരാതികള് തീര്പ്പാക്കി. 18 പരാതികള് വിവിധ വകുപ്പുകളുടെ റിപ്പോര്ട്ടിനായി കൈമാറിയിട്ടുണ്ട്. 84 പരാതികള് അടുത്ത അദാലത്തിലേക്ക് മാറ്റി. കോവിഡ് പശ്ചാത്തലത്തില് പ്രത്യേകം സമയം നല്കിയാണ് പരാതികള് കേട്ടത്. കോവിഡ് മാനദണ്ഡപ്രകാരമായിരുന്നു അദാലത്ത്. പാനല് അഭിഭാഷകരായ അഡ്വ. ജിനു ഏബ്രഹാം, അഡ്വ. മിനി സാം, അഡ്വ. അംബിക കൃഷ്ണന്, കമ്മീഷന് സി. ഐ. സുരേഷ്കുമാര് എന്നിവരും അദാലത്തില് പങ്കെടുത്തു.